Loodetavasti kestab rohke ja püsiva lumega  talv täies elujõus veel ka veebruari keskpaigas. Sindi Linnavalitsuse teabespetsialisti Viktor Kaarneeme teatel korraldatakse Sindi Sõprade Seltsi eestvedamisel koos seltsimaja ja linnavalituse ühisel toetusel 12. veebruaril järjekordne lumelinna ehitus. Lund voolima oodatakse lisaks Sindi linna peredele, kooliklassidele, seltsidele, asutuste ja ettevõtete seltskondadele ka   inimesi naabervaldadest ning samasugune kutse on välja hõigatud kaugematelegi huvilistele. Seltsimaja kõrval oleval väljal jätkub lund paljudele meistritele. Huvitavate mõttevisandite lumme vormimine algab kell 11.00 ja aega antakse teostuse  valmimiseks kolm ja pool tundi, et selle järel saaksid osavõtjad endi poolse hääletuse tulemusel selgitada välja parimad võistlustööd. Lastele korraldatav lumememmede ehitamise   individuaalvõistlus algab keskpäeval ja osalejate registreerimine toimub samal päeval vahetult enne voolimist. Teistel tuleb registreeruda hiljemalt 10. veebruari õhtuks elektronposti aadressidel pikkanu@hot.ee või kadi.kalmus@sindi.ee, samuti telefonidel 536 03552 ja 445 1890. Võistkonda lubatakse kuni 8 liiget. Korraldustoimkonna sõnul on vajalik lumekogus, vesi ja voolikud sündmuspaigal olemas. Tarvilikud tööriistad tuleb aga endil varuda: labidad,  kühvlid, kellud, saed, panged, kastekannud.